На основу члана 62. став 2. Закона о државним службеницима (,,Службени гласник Републике Српске", бр. 118/08, 117/11, 37/12 и 57/16) и члана 3. Програма стручног оспособљавања и начин полагања испита приправника у органима управе Републике Српске („Службени гласник Републике Српске, број 43/09) Министарство за научнотехнолошки развој и високо образовање расписује
Ј А В Н И  К О Н К У Р С

за пријем приправника
I 

Министарство за научнотехнолошки развој и високо образовање прима у радни однос на одређено вријеме, на период од једне године:
·  
Приправника са ВСС –  2 извршиoца.      
II
Приправнички статус:
Приправник са ВСС је лице које након завршеног факултета први пут заснива радни однос у том степену стручне спреме.

Приправнички стаж за лица са завршеном високом стручном спремом траје годину дана.
III

Општи услови за пријем приправника са ВСС, на одређено вријеме, у републичком органу управе:

1. да је држављанин Републике Српске или Босне и Херцеговине,
2. да је старији од 18 година,

3. да има општу здравствену способност, 

4. да није осуђиван за кривично дјело на безусловну казну затвора од најмање шест мјесеци или за кривично дјело које га чини неподобним за обављање послова у републичком органу управе,

5. да није отпуштен из органа управе као резултат дисциплинске мјере на било којем нивоу власти у Босни и Херцеговини три године прије објављивања конкурса.
IV 
Посебни услови:
· дипломирани политиколог, VII степен стручне спреме (најмање 240 ЕЦТС бодова)
-      без радног искуства у траженом степену образовања.

V
Начин и рок подношења пријаве:
Уз пријаву на јавни конкурс за пријем приправника, кандидати су обавезни приложити биографију и  доказе о испуњавању општих и посебних услова и то фотокопије сљедећих докумената: 
а) 
увјерење о држављанству Републике Српске или БиХ; 
б) 
извод из матичне књиге рођених;

в) 
диплому о завршеној школској спреми (Рјешење о признавању дипломе уколико су стечене ван Републике Српске и Босне и Херцеговине у складу са Законом о високом образовању „Службени гласник Републике Српске ", број: 67/20 и 107/24).
Испуњеност других услова наведених у јавном конкурсу кандидат доказује изјавом која је саставни дио пријаве на конкурс, а тачност података потврђује потписом.

Образац пријаве на јавни конкурс за пријем приправника доступан је на интернет страници Министарства за научнотехнолошки развој и високо образовање.
Пријаве се могу доставити лично, путем поште на адресу: Министарство за научнотехнолошки развој и високо образовање, Трг Републике Српске 1, Бања Лука или електронском путем на е-маил адресу: mnv@mnv.vladars.rs, са назнаком: „Пријава на јавни конкурс за пријем приправника“. Кандидати који пријаву достављају електронским путем дужни су у року од седам (7) дана од дана достављања пријаве доставити доказе о испуњавању општих и посебних услова.

Неблаговремене, неразумљиве и непотпуне пријаве, као и пријаве кандидата који не испуњавају опште и посебне услове из јавног конкурса за пријем приправника, Министарство за научнотехнолошки развој и високо образовање одбацује закључком.

VI

Сви кандидати који испуњавају опште и посебне услове из јавног конкурса за пријем приправника биће позвани на улазни интервју, који подразумијева појединачни разговор са кандидатима, а о времену и мјесту одржавања интервјуа кандидати ће бити обавијештени писаним путем.


Резултати јавног конкурса за пријем припавника биће објављени на огласној табли и интернет страници Министарства за научнотехнолошки развој и високо образовање.

VII

Изабрани кандидат дужан је да у року од седам (7) дана од дана објављивања резултата јавног конкурса за пријем приправника на огласној табли органа достави Комисији оригинале или овјерене фото-копије сљедећих докумената: 

· увјерења о држављанству Републике Српске или Босне и Херцеговине,

· увјерења о општој здравственој способности,

· дипломе о одговарајућој стручној спреми,

· увјерења да није осуђиван за кривично дјело на безусловну казну затвора од најмање шест (6) мјесеци  или за кривично дјело које га чини неподобним за обављање послова у републичком органу управе. 

Уколико изабрани кандидат не достави оригинале или овјерене фото-копије тражених докумената у прописаном року или ако, на основу достављених доказа Комисија утврди да кандидaт не испуњава опште и посебне услове, позваће сљедећег кандидата по броју освојених бодова са листе успјешних кандидата да достави наведене документе.
VIII

Јавни конкурс ће бити објављен у дневним новинама „Глас Српске“ и на интернет страници Министарства за научнотехнолошки развој и високо образовање.


Јавни конкурс остаје отворен 15 (петнаест) дана од дана објављивања у дневном листу „Глас Српске“.

Број: 19.02/123-1/25                                                                                                              М И Н И С Т А Р
Датум: 21.02.2025. године 
                                                                                     Др Жељко Будимир          
